Γιοργκ Βίκραμ

Ο Γιοργκ Βίκραμ (γερμανικά: Jörg Wickram, περίπου 1505 – πριν από το 1562) ήταν Γερμανός συγγραφέας και αρχιτραγουδιστής. Διακρίθηκε γράφοντας τραγούδια, μεταφράσεις, καρναβαλικά θεατρικά έργα και πεζογραφήματα, τα οποία θεωρούνται οι πρώτες απόπειρες στη γερμανική λογοτεχνία για τη δημιουργία σύγχρονου μυθιστορήματος.

 Βιογραφικά 
Ο Γιοργκ Βίκραμ ήταν νόθος γιος του προέδρου του συμβουλίου της πόλης της Αλσατίας Κολμάρ Κόνραντ Βίκραμ, ο οποίος καταγόταν από σημαντική και αξιοσέβαστη οικογένεια. Ωστόσο, ως νόθος, δεν έλαβε ανώτερη εκπαίδευση και δεν επιτρέπονταν να ασκήσει ανώτερα δημοτικά αξιώματα. Αρχικά εργάστηκε ως χρυσοχόος στο Κολμάρ, στη συνέχεια ως ζωγράφος και δικαστικός επιμελητής. Από το 1530 περίπου και μετά, εμφανίστηκαν τα πρώτα λογοτεχνικά έργα του, μεταξύ των οποίων θρησκευτικά και κοσμικά καρναβαλικά θεατρικά έργα, στα οποία επίσης έπαιζε. Η αυξημένη συγγραφική του δραστηριότητα οφείλεται πιθανώς στην επιθυμία του για κοινωνική αναγνώριση. Το 1546 κληρονόμησε το σπίτι του πατέρα του και απέκτησε την ιδιότητα του πολίτη του Κολμάρ ως ιδιοκτήτης σπιτιού. Το 1543 αναφέρθηκε εκεί ως βιβλιοθηκάριος. Δεν υπάρχουν ακριβείς πληροφορίες για την οικογενειακή του κατάσταση.

Το 1546 ίδρυσε στο Κολμάρ μια σχολή αρχιτραγουδιστών. Αυτή την περίοδο ανέπτυξε τη μουσική δημιουργική φάση του, κατά την οποία έγραψε και δημιούργησε μια συλλογή με 73 τραγούδια. Γύρω στο1555, ως Προτεστάντης, αναγκάστηκε να εγκαταλείψει την πόλη του και πήγε στο Μπουρκχάιμ, όπου εργάστηκε ως δημοτικός υπάλληλος και έζησε έως τον θάνατό του. Φαίνεται ότι ήταν άρρωστος τα τελευταία χρόνια της ζωής του. Κανένα νέο έργο του δεν εμφανίστηκε μετά το 1557. Το ακριβές έτος του θανάτου του είναι άγνωστο, σε ένα έντυπο που δημοσιεύτηκε στο Στρασβούργο το 1562 αναφέρεται ως νεκρός.

Σήμερα στο Κολμάρ ένα δίγλωσσο σχολείο έχει το όνομά του τιμώντας τον ως εξέχον μέλος της πνευματικής ζωής της πόλης.

 Λογοτεχνικό έργο 
μικρογραφία|250x250εσ|Εικονογράφηση ενός από τα σημαντικότερα έργα του Βίκραμ, το Μικρό βιβλίο για ταξιδιώτες
Ο Βίκραμ ήταν πολύπλευρος συγγραφέας. Το 1545 δημοσιεύτηκε η επεξεργασία του των Μεταμορφώσεων του Οβίδιου  - που είχαν μεταφραστεί στα μεσαιωνικά γερμανικά από τον Άλμπρεχτ φον Χάλμπερσταντ γύρω στο 1200.

Το 1555 δημοσίευσε το Μικρό βιβλίο για ταξιδιώτες, μια από τις καλύτερες γερμανικές συλλογές διασκεδαστικών ιστοριών και ανέκδοτων που εμφανίστηκαν τον 16ο αιώνα. Ο τίτλος του βιβλίου (Rollwagenbüchlin) υπονοεί το αντικείμενό του, δηλαδή, να παρέχει ανάγνωσμα σε ταξιδιώτες κατά τη διάρκεια των ταξιδιών τους με άμαξα. Οι σατιρικές και συχνά άσεμνες ιστορίες του κυκλοφορούσαν και μεμονωμένα σε φυλλάδες και ήταν από τα πιο δημοφιλή λαϊκά αναγνώσματα της εποχής.

Ως δραματουργός, έγραψε καρναβαλικά θεατρικά έργα: Το γεύμα του ανόητου, 1537, Ο πιστός Έκαρτ, 1538 και δύο με βιβλικά θέματα: Ο Άσωτος Υιός (1540) και Toμπίας (1551). Ένα ηθικολογικό ποίημα, Ο πλάνος προσκυνητής (1556), είναι σατιρικό και διδακτικό.

Ωστόσο, ως μυθιστοριογράφος ο Βίκραμ άφησε βαθύ αποτύπωμα στην εποχή του. Τα κυριότερα έργα του είναι Ο Ιππότης Γκάλμι από τη Σκωτία (1539), Ο καθρέφτης του αγοριού (1554), Περί καλών και κακών γειτόνων ( 1556) και Η χρυσή κλωστή (1557) και θεωρούνται οι πρώτες απόπειρες στη γερμανική λογοτεχνία για τη δημιουργία σύγχρονου τύπου μυθοπλασίας της μεσαίας τάξης που τελικά πήρε τη θέση των μεσαιωνικών ιπποτικών μυθιστοριών.

 Έργα 

 Spiel von den zehn Altern, 1531, Το έργο των δέκα ηλικιών
 Der treu Eckart 1532, Ο πιστός Έκαρτ 
 Das Narrengießen, 1537/1538, Το γεύμα του ανόητου
 Ritter Galmy aus Schottland, 1539, Ο Ιππότης Γκάλμι από τη Σκωτία
 Das Spiel von dem verlorenen Sohn, 1540, Ο Άσωτος Υιός
 Historie von Reinhart und Gabriotto, 1551
 Von der Trunkenheit, 1551, Περί μεθυσιού
 Der Jungen Knaben Spiegel, 1554, Ο καθρέφτης του αγοριού
 Rollwagenbüchlin, 1555, Μικρό βιβλίο για ταξιδιώτες
 Der irr reitende Pilger, 1555, Ο πλάνος προσκυνητής
 Von guten und bösen Nachbarn, 1556, Περί καλών και κακών γειτόνων
 Die sieben Hauptlaster, 1556/57, Τα επτά θανάσιμα αμαρτήματα
 Der Goldtfaden, 1557, Η χρυσή κλωστή

 Παραπομπές 

Κατηγορία:Γερμανοί συγγραφείς
Κατηγορία:Γερμανοί μεταφραστές
Κατηγορία:Γερμανοί θεατρικοί συγγραφείς